A touz cels qui verront ces presentes lettres nos Jahanz, sires de Tanlay, et Marguerite, sa fame, salut en nostre seignor, vous fasons à savoir que nous avons doné, otroié et quitté a touz jourz mais, don fait antre les vis à touz jourz, mais sans esperance de rapeler ne ravoir, à reverent père nostre chier cosin Erard, evesque d’Aucerre por la grace de Dieu, tot le droit que nos avons ou poons avoir por queque cause que ce soit, ou atandons à avoir, ou fié que li diz avesques et si hoir doivent tenir por raison de la seignorie de Seint Vinemer, li quex fiez est assis em partie an la vile de Lisignes et aux viles d’Ancey et d’Argentonnay, cest à savoir la mitié dou fié — l’autre mitié apartient à Phelippe de Broigeloigne, escuier, lou quel don nous promettons à tenir et à garder en bone foy por nous et por nos hoirs, au devant dit evesques et à ses hoirs. Et por que ceu soit fort et estable, nous avons scelees ces presentes letres de nos seaus. Ce fu fait an l’an de grâce mil. CC. sexante et quinze ou mois de marz.